Yɛaka mpɛn pii dɛ ogya yɛ ɔdomfo kumfo. Na mpanyimfo so ama yeehu dɛ adze biara a ɔyɛ dɛw no, bɔwen fam ho. Iyi yɛ nokwar wɔ ogyamframa no dwumadzi mu so. Ɔboa ma hɛn adzeyɛ yɛ ntsɛntsɛm, na ɔtɔfabi so na annhwɛ woho yie na oridzi ewu ara nye no. Yedzi kan ahwɛ dza ɔdze ogyamframa ne gyahyehyew ba ntsi sɛ nnkenkanee a, kenkan no wɔ ha.
Yeedzi kan ehu akwan a ogyamframa ne gyahyehyew fa do ba no, afei, yɛnhwɛ akwan a yebotum afa do eyi iyi akwa anaa yɛabɔ hɛnho ban efi ho.
Ɔnam dɛ akoradze na drobɛnkwan no tum wew anaa ɔdɔ nkandar sɛɛ no ntsi, otwar dɛ berbiara no hɛn adwen kɔ do na hɛn enyi so kɔ ho. Papa mu no, oye ara dɛ wo ogyamframa koradze anaa drobɛnkwan no ho ba haw a, ebɔhwehwɛ fofor atɔ. Na mbrɛ ɔtɔfabi a sikasɛm tum yɛ ntsi, w’ahoɔdzen nnkotum atɔ koradze no fofor a, ɔwɔ dɛ ehwɛ ma hɔn a wɔsɛ siesie no yie ma wo: wɔsosɔw bea a ohia nsɔwee, na dza ohia nkaho no so wɔdze edur ka ho ma odzi mu ma wo.
Ɔwɔ dɛ yegya dɛ yɛdze mbobaa, nduasin, ntangow anaa rɔba hyehyɛ anaa yɛdze kyekyer hɛn ogyamframa akoradze na drobɛn ho no osiandɛ mframa yɛ mframa, na kwan kakraabi a obenya no, obotum afa ho. Iyi botum ahaw wo kɛsenara ntsi ma wo nkwa na wo ahobambɔ nnyɛ ho ehiadze.
Adze kor so obotum aboa hɛn ma yeetum eyi mframagya ehyiakwa yi akwa nye dɛ yɛbɛma ogyamframa anoadze ahorow no esisi beebi a adze biara a otum dzɛw mbɛn hɔ. Sɛ ndzɛmba bi tsetse dɛm bembɛn hɔ na gya ketseaba bi mpo kosuo mu a, obotum dze ɔhaw kɛse aba.
Ber biara a ebɛtse dɛ ogyamframa agye fie anaa dan bi mu no, mma mmper dɛ ebɔsɔ biribiara a otum dze gya ba. Sɛ ehyɛ sum mu dɛm ber no mpo a, hwehwɛ tɔɔkye na sɔ anaa dɛ fa wo nsa keka araa na sɛ ogyamframa koradze no si do a, hwɛ na dum no. Ɔno ekyir no, buebue mframa kwan biara a ɔda dan no ho ma mframa no mfi dan no mpue. Mma nnsɔ enyinam ahoɔdzen ho adze biara, na bi so si do dada a, mma nndum no ber a atse ogyamframa nka wɔ beebi kor no.
Ɔnam mbrɛ ogyamframa ho yɛ ahomtsew fa no ntsi, ohia papanara dɛ ber biara a edze bɛyɛ adze ewie no, ma ɔnyɛ wo tsir do edwuma na w’adwen do ehiadze dɛ ibodum no wɔ beebiara a ohia dɛ idum no wɔ.
Adze kor so nye dɛ sɛ edze makyese rosɔ ogyamframa anoadze bi a, otwar dɛ idzi kan sɔ makyese no ansaana asɔ w’anoadze. Annyɛ no dɛm na idzi kan sɔ ogyamframa anoadze no a, mframa no bi dzi kan pue hyee, na obotum esuo makyese gya no mu adzɛw edzi emim.
Edze ogyamframa ridzi dwuma, w’ahobambɔ akodze kɛsekɛse nye wo hwen. Nkyɛ ogyamframa nnyi nka nnyi ahosu, na emi na ɔwo hɛn ahobambɔ ntsi na ndwumakuw a wɔyɛ ho edwuma no dze ndubanduba aforafora mu ama opue beebi ɔnnsɛ a, nka no ada no edzi akyerɛ hɛn. Dɛm ntsi, ber biara no, ansaana ebɔsɔ wo gyamframa anoadze biara dze ayɛ adze no, fa wo hwen tsietsie dɛ ana mframa no bi mmfaa ho a.
Iyinom na binom so a ɔkeka ho na sɛ yedzi do a, ɔbɔboa hɛn ma yaatsew hɛnho efi ogyamframa ne gyahyehyew ho. Mowɔ enyidado dɛ iyi bɛyɛ wo mboa. Fa wo so w’adwenkyerɛ bra ma yɛmfa mboaboa hɛnho nkorkor.
